ROZHODNUTIE EURÓPSKEHO PARLAMENTU, RADY A KOMISIE
zo 4. novembra 2005,
ktorým sa vymenúvajú členovia dozorného výboru Európskeho úradu pre boj proti podvodom (OLAF)
(2005/833/ES, Euratom)
EURÓPSKY PARLAMENT,
RADA EURÓPSKEJ ÚNIE,
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o založení Európskeho spoločenstva pre atómovú energiu,
so zreteľom na rozhodnutie Komisie 1999/352/ES, ESUO, Euratom z 28. apríla 1999 o založení Európskeho úradu pre boj proti podvodom (OLAF) (1), najmä na jeho článok 4,
so zreteľom na nariadenie Európskeho parlamentu a Rady (ES) č. 1073/1999 z 25. mája 1999 (2) a nariadenie Rady (Euratom) č. 1074/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (3), najmä na článok 11 ods. 2 každého z týchto nariadení,
keďže:
(1)
Článok 11 ods. 2 nariadenia (ES) č. 1073/1999 a nariadenia (Euratom) č. 1074/1999 stanovuje, že dozorný výbor Európskeho úradu pre boj proti podvodom (OLAF) pozostáva z piatich nezávislých externých osôb, ktoré majú vo svojich príslušných krajinách kvalifikáciu požadovanú na obsadenie vedúcich funkcií súvisiacich s oblasťami činnosti úradu.
(2)
Členovia dozorného výboru vymenovaní s účinnosťou od 1. augusta 1999 dosiahli maximálnu dĺžku svojho funkčného obdobia. Noví členovia by mali byť preto vymenovaní čo najskôr.
(3)
Článok 11 ods. 2 uvedených nariadení stanovuje, že členovia dozornej rady majú byť vymenovaní na základe vzájomnej dohody Európskeho parlamentu, Rady a Komisie,
ROZHODLI TAKTO:
Článok 1
1. Týmto sa za členov dozorného výboru Európskeho úradu pre boj proti podvodom (OLAF) vymenúvajú od 30. novembra 2005 tieto osoby:
-
pán Peter STRÖMBERG,
-
pán Kálmán GYÖRGYI,
-
pani Rosalinda WRIGHTOVÁ,
-
pán Luis LÓPEZ SANZ-ARANGUEZ,
-
pani Diemut R. THEATOVÁ.
2. V prípade odstúpenia ktorejkoľvek z uvedených osôb z dozorného výboru, jej úmrtia či trvalej práceneschopnosti bude táto osoba okamžite nahradená osobou uvedenou na prvom mieste v nasledujúcom zozname, ktorá ešte do dozorného výboru nebola vymenovaná:
-
pán Eugeniusz RUŚKOWSKI,
-
pán Albertus Hendrikus KORTHALS,
-
pán Jaroslav FENYK,
-
pán Stefano DAMBRUOSO.
Článok 2
Pri vykonávaní svojich úloh členovia dozorného výboru nežiadajú ani neprijímajú pokyny od žiadnej vlády alebo orgánu, inštitúcie, úradu či agentúry.
Nezaoberajú sa záležitosťami, na ktorých môžu mať, priamo či nepriamo, osobný záujem, čím by sa ohrozila ich nezávislosť, a najmä rodinné či finančné záujmy.
K spisom, ktoré im boli predložené, ako aj k rokovaniam o nich pristupujú prísne dôverne.
Článok 3
Členom dozorného výboru budú uhradené výdavky, ktoré môžu vzniknúť v súvislosti s vykonávaním ich povinností a za každý deň strávený vykonávaním týchto povinností obdržia dennú mzdu. Výšku mzdy a postup uhradenia výdavkov stanoví Komisia.
Článok 4
Komisia o tomto rozhodnutí informuje uvedené osoby a bezodkladne informuje i osoby následne vymenované do dozorného výboru podľa článku 1 ods. 2.
Toto vymenovanie sa uskutočňuje v súlade s článkami 11 ods. 2 a ods. 3 nariadení (ES) č. 1073/1999 a (Euratom) č. 1074/1999. Nedotýka sa žiadnych budúcich zmien a doplnení týchto ustanovení, ktoré môže prijať Európsky parlament a Rada.
Článok 5
Toto rozhodnutie sa uverejní v Úradnom vestníku Európskej únie.
V Bruseli a Luxemburgu 4. novembra 2005